El V Triatló de Sagunt reuneix més de 340 participants en el desé aniversari del Club Morvedre Triatló
21 de juny 2021

![Imagen sin texto alternativo.](/media/cssd3uau/87-c1-v-triatlon-sagunto-01.jpg)  
​  

La cinquena edició del Triatló de Sagunt, organitzat pel Club Morvedre Triatló amb la col·laboració de l'Ajuntament de Sagunt a través de la Regidoria d'Activitat Física, Salut i Esports, va reunir este diumenge més de 340 participants en una ocasió especial per ser també el desé aniversari de l'entitat promotora.

  

La prova va començar a les 08.00 hores en punt i els i les participants encaraven el sector de natació a la platja de Port de Sagunt per a després recollir la seua bici i realitzar 20 quilòmetres per la zona històric-industrial del municipi, acostant els monuments més representatius als i les triatletes que realitzaven el segment ciclista. En finalitzar el tram de ciclisme, els i les esportistes van finalitzar la prova amb 5 quilòmetres de carrera a peu pel passeig marítim amb la companyia dels ànims d'un públic entregat en arribar a la meta final, situada a la Plaça de la Concòrdia.

  

El participant més ràpid va ser el jove Germán Cister del Club Tricanet, seguit de Mateo Bustos del Multiesport Benitatxell, i tancant el podi Domingo Muñoz.

  

L'anècdota del cap de setmana i que s'ha fet viral a tot el món de l'esport és la protagonitzada per Mateo Bustos qui, en primera posició i a pocs metres de la meta, va celebrar la victòria quan Germán Cister li va passar com un coet arrabassant-li la victòria.

  

En la categoria femenina va ser l'anglesa Essie Amery, del club TriMad, qui es va alçar amb la victòria, seguida molt de prop per Diana Pérez, del club Huracà, i tancava el podi Vanesa Iglesias del Club Morvedre Triatló.

  

L'organització va ser tot un èxit, segons la Federació de Triatló de la Comunitat Valenciana, la Policia Local i altres autoritats que així li ho van fer saber al Club organitzador Morvedre Triatló.

  

El mateix club va agrair la col·laboració i suport institucional de l'Ajuntament i de comerços locals com la Clínica Heben, Tribike, Fertiberia, Carmar, DSLaboral, Cronometra, Reale Seguros Ximo Catalán, Club Nàutic Canet i Automòbils Sagunt Citroën, igual que a tots els voluntaris i voluntàries de Protecció Civil i de clubs com el Trail Morvedre.

  

Des del Club Morvedre Triatló expressen que en este desé aniversari és tot un orgull representar al municipi en este esport i donar-li el valor que mereix tant al municipi, a l'esport com a la pròpia entitat.

  

![Imagen sin texto alternativo.](/media/u35h2whf/87-c2-v-triatlon-sagunto-02.jpg)  
  
  

*   [](http://www.facebook.com/sharer.php?u=https://aytosagunto.es/va/actualitat/el-v-triatlo-de-sagunt-reuneix-mes-de-340-participants-en-el-dese-aniversari-del-club-morvedre-triatlo/ "Facebook")
*   [](http://twitter.com/share?url=https://aytosagunto.es/va/actualitat/el-v-triatlo-de-sagunt-reuneix-mes-de-340-participants-en-el-dese-aniversari-del-club-morvedre-triatlo/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-v-triatlo-de-sagunt-reuneix-mes-de-340-participants-en-el-dese-aniversari-del-club-morvedre-triatlo/ "Linked In")
*   [](mailto:?body=https://aytosagunto.es/va/actualitat/el-v-triatlo-de-sagunt-reuneix-mes-de-340-participants-en-el-dese-aniversari-del-club-morvedre-triatlo/)